RO Jurnalul Oficial al Uniunii Europene C 223/7

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2015/C 223/08)

Prezenta publicare conferă dreptul de opoziție în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„VARAŽDINSKO ZELJE”

Nr. UE: HR-PDO-0005-01132– 25.06.2013

DOP ( X ) IGP ( )

1. Denumirea (denumirile)

„Varaždinsko zelje”

2. Statul membru sau țara terță

Croația

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

„Varaždinsko zelje” este o legumă care provine dintr-un soi autohton de varză de conservare (Brassica oleracea var. capitata f. alba). Căpățânile de varză „Varaždinsko zelje” sunt plate, compacte în partea superioară și, în funcție de condițiile de cultură, uneori suple în partea inferioară. Frunzele sunt strâns înfășurate în jurul căpățânii și acoperă mai mult de două treimi din suprafața acesteia. Când produsul ajunge la maturitate tehnologică, altfel spus, când este gata de recoltat, marginea frunzelor exterioare tinde în general să se curbeze în sus. Limbul frunzei este subțire și cu multe nervuri. Baza nervurii principale, în special la frunzele din exterior care înconjoară căpățâna, este protuberantă. Frunzele au margini netede și sunt de culoare oliv deschis. Produsul are un gust amărui și acru și un miros înțepător de varză proaspătă. Conținutul minim de substanță uscată al produsului „Varaždinsko zelje” este de 8 %, iar conținutul minim de zahăr de 40 g/kg. Frunzele din interiorul căpățânii, la maturitate tehnologică, au o tentă alb-gălbuie. Cotorul verzei este deosebit de lung, putând ajunge până la două treimi din înălțimea căpățânii. Cotorul este prelungirea unei tulpini cu noduri scurte și care se termină printr-un mugur în formă de căpățână. Rădăcina produsului „Varaždinsko zelje” este foarte solidă, iar tulpina este relativ voluminoasă. Deși este un soi târziu care suportă bine frigul, această varză poate fi cultivată și ca soi timpuriu. Dată fiind forma sa caracteristică și elasticitatea frunzelor, varza „Varaždinsko zelje” este folosită în mod tradițional pentru prepararea specialităților artizanale locale.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Producția verzei „Varaždinsko zelje”, de la semănare până la recoltare, se efectuează în aria geografică definită la punctul 4.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Producția verzei „Varaždinsko zelje” este strict limitată la aria dintre frontierele administrative ale cantonului Varaždin. Frontiera naturală nordică a cantonului Varaždin este râul Drava. Acest canton cuprinde următoarele localități: Varaždin, Ivanec, Ludbreg, Novi Marof, Lepoglava, Varaždinske toplice, Bednja, Beretinec, Breznica, Breznički Hum, Cestica, Donja Voća, Martijanec, Gornji Kneginec, Jalžabet, Klenovnik, Ljubeščica, Mali Bukovec, Maruševec, Petrijanec, Sračinec, Sveti Đurđ, Sveti Ilija, Trnovec Bartolovečki, Veliki Bukovec, Vidovec, Vinica și Visoko.

5. Legătura cu aria geografică

5.1. Specificitatea ariei geografice

Factori naturali:

Potrivit sistemului de clasificare climatică Köppen, cantonul Varaždin are un climat moderat cald și moderat rece.

Din măsurătorile climatice efectuate pe durata mai multor ani între lunile iunie și octombrie, perioadă în cursul căreia varza „Varaždinsko zelje” este cultivată în exterior, reiese că temperatura medie este de 14,9-20,1 °C, iar umiditatea medie relativă este de 78,3-85 %.

Precipitațiile medii variază între 73 și 100 mm pe lună. Cu precipitații lunare medii de 90 mm, cele trei luni de vară (iunie-august) sunt cele mai ploioase, reprezentând în total aproximativ o treime din precipitațiile anuale. Aproape 60 % din precipitațiile anuale se înregistrează în perioada de vegetație (aprilie-septembrie).

În cantonul Varaždin, iernile sunt uneori reci și lipsite de zăpadă, temperatura minimă din timpul zilei putând scădea sub – 10 °C.

Cultura verzei „Varaždinsko zelje” este legată de râul Drava. Zonele cele mai favorabile acestei culturi sunt câmpiile și pantele line din bazinul râului Drava. Un teren prielnic este și cel din văile mai mici săpate de afluenți.

Diversitatea pedologică a câmpiilor situate de-a lungul râului Drava se explică prin substratul lor geologic și litologic. Majoritatea solurilor din bazinul Dravei sunt clasificate P-1. Acestea sunt soluri brune, acide și eutrice pe pietriș și soluri argiloase până la foarte scheletice pe loess și nisip, care s-au format pe sedimente din pleistocen-holocen de-a lungul râului Drava.

Factori umani:

„Varaždinsko zelje” este un produs care a suferit și influența metodelor de producție adaptate condițiilor din aria geografică: parcele fragmentate, suprafețe mici, producători la scară mică. Priceperea producătorilor locali, cu precădere în momentul recoltării, este un element determinant al producției verzei „Varaždinsko zelje”. Membrii familiei din toate generațiile iau parte la recoltare, transmițându-și astfel experiența și priceperea necesare pentru recoltarea manuală a produsului. Aceasta din urmă depinde într-o mare măsură de aprecierea personală a culegătorului, care determină, pe baza experienței și a cunoștințelor sale, care căpățâni au ajuns la maturitate și sunt gata de recoltare. Culegătorul se bazează pe văz și pe simțul tactil pentru a efectua o recoltare manuală selectivă, asigurându-se că nu culege decât căpățânile ajunse la gradul optim de maturitate tehnologică. Recoltarea manuală are totodată avantajul de a conserva mai bine produsul și de a preveni stricăciunile pe care le-ar putea provoca o recoltare mecanică. Datorită unei practici îndelungate a cultivării verzei „Varaždinsko zelje” și cunoștințelor dobândite pentru a o produce în condiții specifice, producătorii au reușit să creeze un produs cu caracteristici unice, care nu ar putea fi obținute în altă parte (Naše pravice, 1905).

5.2. Specificitatea produsului

„Varaždinsko zelje” este un soi târziu, care suportă bine frigul. Când ajunge la un grad de maturitate tehnologică optim, acest soi prezintă o morfologie specifică prin care se distinge de alte soiuri de varză: în afară de culoarea și nervurile proeminente ale frunzelor, soiul are o căpățână tipică, de talie rezonabilă, foarte compactă, fermă și aplatizată, cântărind între 1 și 3 kg, iar marginea frunzelor din exterior tinde să se curbeze în sus. Frunza de varză „Varaždinsko zelje” este atât de subțire încât, dacă este așezată pe palmă, se poate vedea vârful degetelor, fiind însă în același timp suplă și rezistentă. Frunzele au culoarea oliv deschis. Produsul are un gust amărui și acru și un miros înțepător de varză proaspătă.

Numeroase studii au atestat calitățile particulare ale verzei „Varaždinsko zelje” în raport cu alte tipuri de varză. Acest produs își datorează specificitatea conținutului ridicat de substanță uscată și unui conținut de zahăr excepțional de ridicat (Utjecaj sorte na kvalitetu kiselog kupusa in: Poljoprivredna znanstvena smotra, F. Vešnik, 1969).

Potrivit analizelor efectuate asupra extractului de frunză de varză, activitatea antioxidantă este maximă în momentul maturității tehnologice. La momentul respectiv, conținutul total de fenoli al „Varaždinsko zelje” variază de la 0,94 la 1,03 mg/ml GAE, pentru un conținut total de flavonoide de 0,15 la 0,25 mg/ml CE. Conținutul total de fenoli și flavonoide al plantei depinde de proprietățile genetice (gen, specie, cultivar) și de condițiile de agromediu și este corelat cu activitatea antioxidantă [Antioxidant potency of white (Brassica oleracea L. var. capitata) and Chinese (Brassica rapa L. var. pekinensis Lour.) cabbage: The influence of development stage, cultivar choice and seed selection, în: Scientia Horticulturae, D. Šamec e.a., 2011].

Unul dintre avantajele „Varaždinsko zelje” este aptitudinea sa de a fi cultivată în exterior. Dată fiind rezistența sa la temperaturi joase, varza poate rămâne în pământ până la sfârșitul toamnei, nemaifiind astfel nevoie de depozitare suplimentară. Aceasta permite substanței uscate și zahărului să își mărească nivelul până în momentul recoltării, atunci când planta ajunge la maturitate tehnologică. Modul de cultivare specific în circuit închis al verzei „Varaždinsko zelje”, de la obținerea semințelor soiului de conservare până la produsul final, este o garanție în plus a originii sale.

5.3. Legătura cauzală dintre originea geografică și, după caz, o anumită calitate, reputația sau alte caracteristici ale produsului

Conținutul ridicat de substanță uscată și conținutul excepțional de ridicat de zahăr al verzei „Varaždinsko zelje” se datorează modului de producție, mai exact faptului că produsul, grație rezistenței sale la temperaturi joase, rămâne în pământ până la sfârșitul toamnei. Cercetările au confirmat faptul că varza „Varaždinsko zelje” are un conținut total ridicat de fenoli și de flavonoide datorită caracteristicilor sale genetice și condițiilor de agromediu.

Temperaturile medii lunare din timpul zilei în cursul perioadei de vegetație și distribuția precipitațiilor în aria geografică delimitată sunt ideale pentru cultivarea verzei „Varaždinsko zelje”, care nu se cultivă în scop comercial decât în această regiune. În cursul iernilor reci și fără zăpadă care se înregistrează în aria geografică delimitată, solul arat în toamnă îngheață. Astfel de ierni favorizează formarea unui sol cu structură friabilă și contribuie la reducerea populațiilor de dăunători din sol, așadar și la producerea unor plante foarte sănătoase.

Câmpiile din bazinul râului Drava joacă un rol deosebit de important, întrucât ele permit irigarea uniformă a zonelor în care este produsă varza „Varaždinsko zelje”. În afara cursurilor de apă existente, nivelul ridicat al apelor subterane aduce o umiditate suplimentară solurilor pe care este cultivată varza „Varaždinsko zelje”. Tipul de sol predominant în aria geografică delimitată este un sol argilos brun, acid și eutric, propice cultivării legumelor, în special a verzei, așa cum o atestă tradiția seculară a cultivării acestei verze în această regiune.

Un alt factor care contribuie la specificitatea produsului, pe lângă condițiile climatice și pedologice, este transmiterea prin viu grai asigurată din generație în generație de producătorii locali, în vederea păstrării soiului de conservare autohton din care provine „Varaždinsko zelje”. Datorită priceperii demonstrate în cursul recoltării, cunoașterii momentului în care varza prezintă o maturitate suficientă pentru a fi recoltată și transmiterii cunoștințelor active legate de modalitățile de cultivare și de recoltare manuală, noile generații pot continua să producă varza „Varaždinsko zelje” într-o manieră tradițională. Recoltarea manuală este o etapă esențială a procesului de selectare, care se efectuează direct pe câmp și garantează calitatea uniformă a verzei „Varaždinsko zelje”.

Frunzele sale subțiri și suple, dar și gustul amărui și acru fac din varza „Varaždinsko zelje” un ingredient esențial al mâncărurilor tradiționale locale.

Originea și specificitatea acestui produs sunt atestate și de emblema municipalității Vidovec, pe care figurează o căpățână de „Varaždinsko zelje”.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament (2)]

http://www.mps.hr/UserDocsImages/HRANA/VZ%20ZELJE/Izmijenjena%20Specifikacija%20proizvoda.pdf

(1) JO L 343, 14.12.2012, p. 1.

(2) A se vedea nota de subsol 1.